**Številka: 100-0018/2023/1-06**

**Datum: 29. 8. 2023**

Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C, 203/20 – ZIUPOPDVE, 202/21 – odl. US in 3/22 – ZDeb, v nadaljevanju: ZJU) Občina Radlje ob Dravi, Mariborska cesta 7, Radlje ob Dravi, objavlja javni natečaj za zasedbo prostega uradniškega delovnega mesta

**VIŠJI SVETOVALEC ZA PRIPRAVO IN VODENJE PROJEKTOV**

1. Kandidati, ki se bodo prijavili na prosto delovno mesto, morajo izpolnjevati naslednje pogoje:
* najmanj visoka strokovna izobrazba /prva stopnja/;
* najmanj 5 let delovnih izkušenj;
* opravljeno obvezno usposabljanje za imenovanje v naziv (če ga kandidat nima, ga lahko opravi naknadno);
* državljanstvo Republike Slovenije;
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti, in ne smejo biti obsojeni na nepogojno kazen zapora v trajanju več kot šest mesecev;
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se upoštevajo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi.

Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe.

Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Zahtevane delovne izkušnje se skrajšajo za eno tretjino, v primeru, da ima kandidat magisterij znanosti, doktorat oziroma zaključen specialistični študij.

Za javne uslužbence, ki so opravili strokovni izpit za imenovanje v naziv skladno z določbami ZJU, in /ali so se udeležili priprav na strokovni izpit za imenovanje v naziv, se lahko šteje, da izpolnjujejo pogoje obveznega usposabljanja po 89. členu ZJU. V nasprotnem primeru bo izbrani kandidat moral opraviti obvezno usposabljanje najpozneje v enem letu od sklenitve pogodbe o zaposlitvi.

1. Naloge delovnega mesta:
* sodelovanje pri oblikovanju sistemskih rešitev in drugih najzahtevnejših gradiv;
* samostojna priprava zahtevnih analiz, razvojnih projektov, informacij, poročil in drugih zahtevnih gradiv;
* vodenje najzahtevnejših upravnih postopkov;
* samostojno opravljanje drugih zahtevnejših nalog;
* spremljanje in izvajanje posameznih proračunskih postavk;
* vodenje in nadzor projektov,
* izvajanje posameznih nalog na projektih, vključno z izdelavo investicijske dokumentacije;
* svetovanje organom občine v zvezi z izvajanjem občinskih projektov;
* vodenje priprave in izvajanje nalog v zvezi z občinskimi projekti za prijave na javne razpise;
* pripravljanje gradiva za seje organov;
* priprava javnih razpisov s področja dela;
* spremljanje izvajanja investicij;
* dela in naloge v zvezi z javnimi naročili in javnimi razpisi;
* spremljanje in izvajanje posameznih proračunskih postavk;
* druge naloge s področja dela oz. pristojnosti občine po odredbi vodje Urada, direktorja občinske uprave ali župana.

Izbrani kandidat bo delo na delovnem mestu višji svetovalec opravljal v uradniškem nazivu **višji svetovalec II.** Z izbranim kandidatom bo sklenjeno delovno razmerje za nedoločen čas, s polnim delovnim časom.

**III.** Izbrani kandidat bo delo opravljal v prostorih Občine Radlje ob Dravi, Mariborska cesta 7, Radlje ob Dravi oziroma v drugih uradnih prostorih, kjer občinska uprava opravlja svoje naloge ter po potrebi na terenu.

**IV.**

Prijava se odda na priloženem obrazcu.

Prijava mora vsebovati:

* izjavo o izpolnjevanju pogoja glede zahtevane izobrazbe, iz katere mora biti razvidna vrsta študijskega programa in smer izobrazbe ter datum zaključka študija (diploma) in ustanova, na kateri je bila izobrazba pridobljena,
* opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis mora vsebovati navedbo delodajalca oz. druge fizične ali pravne osebe za katero je kandidat opravljal delo, datum začetka in konca opravljanja dela, opis dela ter stopnjo izobrazbe, ki se je zahtevala za opravljanje dela na posameznem delovnem mestu),
* pisno izjavo kandidata o opravljenem obveznem usposabljanju za imenovanje v naziv (v kolikor ga kandidat ima),
* izjavo kandidata, da je državljan Republike Slovenije,
* izjavo kandidata, da ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot šest mesecev,
* izjavo kandidata, da zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* izjavo kandidata, da za namen tega natečajnega postopka dovoljuje Občini Radlje ob Dravi pridobitev podatkov iz uradnih evidenc iz 1., 4., 5. in 6. alineje. V primeru, da kandidat z vpogledom iz uradnih evidenc ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

Strokovna usposobljenost kandidatov se bo presojala na podlagi priložene dokumentacije oziroma s pomočjo morebitnih drugih metod preverjanja strokovne usposobljenosti kandidatov.

V izbirni postopek bodo uvrščeni kandidati, ki izpolnjujejo natečajne pogoje.

**V.**

Vloge za prijavo na prosto delovno mesto lahko dobite v sprejemni pisarni Občine Radlje ob Dravi, Mariborska cesta 7, Radlje ob Dravi ali na spletni strani Občine Radlje ob Dravi [www.radlje.si](http://www.radlje.si).

Kandidati naj pošljejo pisne prijave v zaprti ovojnici z oznako »Javni natečaj za prosto delovno mesto VIŠJI SVETOVALEC ZA PRIPRAVO IN VODENJE PROJEKTOV«

na naslov: Občina Radlje ob Dravi, Mariborska cesta 7, 2360 Radlje ob Dravi.

**Rok za prijavo je 8 dni od objave razpisa na spletni strani občine (Rok se šteje od 29.8.2023).** Za pisno obliko prijave se šteje tudi elektronska oblika, poslana na elektronski naslov: obcina.radlje@radlje.si, pri čemer veljavnost prijave ni pogojena z elektronskim podpisom.

Prijava se šteje za pravočasno, če je prispela na navedeni naslov najkasneje do zadnjega dne objave javnega natečaja oz. se šteje za pravočasno tudi, če je oddana priporočeno na pošto zadnji dan objave javnega natečaja.

**Nepravočasne ali nepopolne prijave, iz katerih ni mogoče razbrati, da kandidat izpolnjuje natečajne pogoje ali ne bodo imele vseh zahtevanih prilog, se ne bodo uvrstile v izbirni postopek.**

Izbirni postopek se opravi s kandidati, ki na podlagi predloženih dokazil izpolnjujejo natečajne pogoje. V kolikor bo potrebno, bo izbirni postopek izveden v več fazah. V prvi fazi se bo pregledala prijavna dokumentacija, v nadaljevanju pa se bodo uporabile še druge metode, v katerih se bodo kandidati postopno izločali.

**VI.**

O izbiri uradnika bo izdan sklep, ki bo vročen izbranemu kandidatu, ostalim kandidatom pa bo vročen sklep, da niso bili izbrani in sicer v roku 8 dni od končanja izbirnega postopka.

**VII.**

Informacije o izvedbi javnega natečaja daje mag. Katja Burja Kotnik na telefonski številki: 02 88 79 637.

V besedilu javne objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.

|  |  |
| --- | --- |
|  | **OBČINA RADLJE OB DRAVI****mag. Alan BUKOVNIK, župan** |